د اروپا د فوټبال اتلانو لیګ کې له ګډوډۍ وروسته لسګونه کسان نیول شوي 
د فرانسې پولیسو د اروپا د فوټبال د اتلانو لیګ په پایلوبې کې، چې د لیورپول او ریال مادرید ترمنځ وه، له ګډوډۍ وروسته ۳۹ کسان نیولي دي. 
د دغو ګډوډیو له کبله د فوټبال دغه مهمه لوبه په ځنډ سره پیل شوه. د لیورپول کلب مسئولین وایي چې د کډوډۍ له کبله هغه نندارچیانو هم ونشو کولای میدان ته داخل شي چې ټکټونه یې لرل. د اروپا د فوټبال اتحادیه او د فرانسې پولیس وايي چې د جعلي ټکټونو له کبله د تېرې ورځې په لوبه کې ستونزې پیدا شوې. پولیسو د دغو لوبډلو د ملاتړو د بیلولو او خواره واره کولو لپاره اوښلن ګاز هم وکاروه. د فرانسې پولیسو ویلي دي چې لږ تر لږه له ۶۷ کسانو څخه یې پوښتنې ګروېږنې کړې او ۳۹ تنه یې نیولي دي. د لیورپول کلب مسئولینو ویلي دي چې د دغه کلب د ملاتړو په خلاف د فرانسې د پولیسو په چال چلند «خواشیني» دي. خو د فرانسې د کورنیو چارو وزیر ګیلارد دارمانین د لیورپول په ملاتړو انتقاد کړی او ویلي دي چې زرګونه بریتانوي مینوالو یا ټکټونه نلرل او یا یې هم هڅه کوله چې په جعلي ټکټونو میدان ته داخل شي. وايي یو شمېر دغو نندارچیانو په ځینو برخو کې له تاوتریخوالي ډک چلند کړی دی. له دې هر څه سره سره زرګونو مینه والو په میدان کې د لیورپول او ریال مادرېد ترمنځ د اروپا فوټبال اتلانو د لیګ پایلوبه ننداره وکړه، چې ریال مادرید لیورپول ته په کې ۱-۰ ماتې ورکړه. دا ۱۴ ځل دی چې ریال مادرید دغه جام ګټي.